President bring hulde aan Surtie-RichardsShaleen Surtie-Richards. “Ons het ŉ kunstenaar wie se kenmerkende energie, artistieke veelsydigheid en nederigheid generasies van Suid-Afrikaners vir langer as drie dekades aangeraak het, verloor.” Volgens pres. Cyril Ramaphosa het Shaleen Surtie-Richards (66) ŉ huishoudelike naam geword en hy het sy medelye met haar familie, vriende en kollegas betuig. “Op die verhoog en die skerm het Surtie-Richards ŉ spieël gehou vir ons onregverdige verlede en ons hoop gegee vir ons toekoms as nasie. Mag haar siel in vrede rus.” Surtie-Richards is Maandag in Kaapstad dood waar sy tuisgegaan het terwyl sy aan die televisiereeks Arendsvlei gewerk het. Surtie-Richards was bekend vir haar vertolking in die rol van Nenna in die destydse M-Net-sepie Egoli en Fiela Komoetie in die oorspronklike rolprentweergawe van Fiela se kind. Die parlementêre portefeuljekomitee oor sport en kuns en kultuur het ook sy medelye met Surtie-Richards se familie en vriende, asook die vermaakbedryf betuig. Beauty Dlulane, voorsitter van die komitee, het gesê Surtie-Richards se dood is ŉ groot slag wat op die verkeerde tyd plaasgevind het. “Sy is ŉ legende wat oor die jare soveel gegee het deur haar loopbaan en so min terugverwag het.” Alistair Izobell, kunstenaar en vervaardiger, asook woordvoerder vir Surtie-Richards se familie, het vroeër gesê die “nasie word bedank” vir hul medelye ná die geliefde aktrise se dood. “Dit is algemene kennis dat sy aan diabetes en hartkwale gely het. Haar dood kan dalk hieraan toegeskryf word, maar die familie wag vir die nadoodse ondersoek om die oorsaak daarvan te bepaal. Daar is verskeie gerugte oor die oorsaak van haar dood en daarom wil ons benadruk dat Surtie-Richards nié haar eie lewe geneem het nie.” Surtie-Richards se werk het verlede jaar deel geword van die Suid-Afrikaanse Legendes-museum. Sy het in haar loopbaan as aktrise meer as 40 gesogte toekennings ingeoes, waaronder die Fleur du Cap-toekenning vir haar rol in die teaterverwerking van Shirley Valentine.